钦定古今图书集成/明伦汇编/闺媛典/第329卷 > 鲁漆室女
## 钦定古今图书集成/明伦汇编/闺媛典/第329卷 > 鲁漆室女

按刘向《列女传》，漆室女者，鲁漆室邑之女也，过时未
适人。当穆公时，君老，太子幼，女倚柱而啸，旁人闻之，
莫不为之惨者。其邻人妇从之游，谓曰：“何啸之悲？子
欲嫁耶？吾为子求偶。”漆室女曰：“嗟乎，始吾以子为有
知，今无识也，吾岂为不嫁不乐而悲哉？吾忧鲁君老，
太子幼。”邻妇笑曰：“此乃鲁大夫之忧，妇人何与焉？”漆
室女曰：“‘不然，非子所知也。昔晋客舍吾家，系马园中，
马佚，驰走践吾葵，使吾终岁不食葵。邻人女奔随人，
亡其家，倩吾兄行追之，逢霖水出，溺流而死，令吾终
身无兄。吾闻河润九里，渐洳三百步。今鲁君老悖，太
子少愚，愚伪日起。夫鲁国有患者，君臣父子皆被其
辱，祸及众庶，妇人独安所避乎？吾甚忧之’。子乃曰：‘妇
人无与者，何哉’？”邻妇谢曰：“子之所虑，非妾所及。”三年，
鲁果乱，齐楚攻之，鲁连有寇，男子战斗，妇人转输，不
得休息。君子曰：“远矣！漆室，女之思也。《诗》云：‘知我者谓
我心忧，不知我者谓我何求’。”此之谓也。